تسجيل الدخول باستخدام حسابك مع
الزمالك, القاهرة, مصر.
زو: مطعم آسيوى مقلب في الزمالك
في الفترة الأخيرة انتشرت المطاعم الآسيوية في القاهرة، وده ناتج عن حب الشعب المصري للتوابل الصينية بالأخص والآسيوية عامة، لكن المشكلة بقى لما المطعم يأخذ الأكل من الصين ويحطه زي ما هو من غير ما يراعي أذواق المصريين، وبرغم أن شكل المطعم من بره مغري جدًا ويطمنك أن مستوى الأكل زيه إلا أننا للأسف تجربتنا مع "زو المطعم الآسيوي – Zo Asian Restaurant" كانت سيئة للغاية.
أول ما بـ تدخل بـ تكتشف أن المكان دورين تحت المطبخ وفوق المطعم، المكان كان صغير حوالي خمس ترابيزات، بس أسوأ حاجة أن المكان للمدخنين فقط، يعنى هـ تشم السجائر هـ تشمها، ده لو ما موتش مخنوق من الريحة لو عندك حساسية لأن المكان مقفول. المهم قلنا نطلب، للأسف المنيو الاختيارات فيه كانت محدودة جدًا، فـ قررنا نطلب dim-sum اللي الجرسون قال لنا أنه مش موجود، فـ طلبنا Crispy Bags بـ 18.30 جنيه، واللي كانت عبارة عن عجينة مقرمشة وجواها جزر وبصل وبسلة مع التشلي تاي صوص اللي بـ يبقى حار شوية، والحقيقة أنها كانت مقرمشة وسخنة، لكن أجمل حاجة فيها أن البصل جواها كان كثير، لأن تقريبًا الشيف قرر اليوم ده يتخلص من كل البصل اللي في مطبخه في أطباقنا، وكأنه رفع شعار البصل للجميع وعلى المتضرر عدم الأكل.
لحسن حظنا أننا بـ نحب الأكل الآسيوي ومتعودين نأكله في أكثر من مكان، لكن اللي شفناه هناك كان ممكن يخلينا نقاطع الأكل الآسيوي للأبد، ده إحنا جربنا الثلاثة أنواع علشان نعطيهم فرصة، اللحوم والدجاج والمأكولات البحرية وللأسف خرجنا منزعجين وجعانين. مبدأيًا كده، حجم الأطباق كانت خدعة، أول ما الأطباق نزلت لنا فرحنا طبق كبير وجميل، لسه بـ نحط الشوكة اكتشفنا الخدعة البصرية، الطبق يبان أنه غويط (سلطانية كبيرة)، تبدأ تأكل تلاقي أنه مسطح والدائرة اللي تحت دي مجرد شكل بس.. وبالتالى الكمية كانت صغيرة.
نبدأ التجربة بـ Beef with bamboo shots بـ 50 جنيه، والحقيقة أن الصوص بتاعها كان حلو إلا أنها للأسف كانت مستوية زيادة عن اللزوم وبـ تمط جدًا. خدنا معاها vegetarian Fried rice بـ 38 جنيه، واللي كان مطبوخ كويس بس تنقصه النكهات تمامًا، لازم تحط صوص اللحمة عليه علشان تعرف تأكله. طلبنا كمان shrimps Bamboo shots بـ 85 جنيه، طعمه كان حلو لكن للأسف برضه كان فيه ملح زيادة عن اللزوم، غير أن كمية الجمبري كانت قليلة جدًا. قلنا مش مشكلة، جئنا نجرب النودلز vegetables chow Mein بـ 38 جنيه، ويا ريتنا ما جربناها، كانت حاجة كده لا لها طعم ولا لون ولا رائحة، نودلز مع بصل وخس وجزر، هو ده الخضار ماشي مش مشكلة يمكن دي طبيعتها، المشكلة بقى أن البصل كان مستولى على نص الطبق، يعني لازم تأكله مع أن مافيش نكهة توابل، الموضوع كان صعب، تحس أن حد بـ يضربك على وشك علشان تخلص الطبق وأنت مش قادر.
طلبنا كمان Stir-fried chicken ginger بـ 45 جنيه، والحقيقة أنها كانت حلوة ومتبلة كويس ومستوىة تمام لا زيادة ولا قليل، كمان الـ Chinese beef noodles بـ 40 جنيه، كانت مستوية كويس، فيه فعلًا خضار مش مجرد بصل، لكن بشكل عام كمية البصل كان مبالغ فيها في الأطباق. والخدمة ما كانتش كويسة لأن الجرسون كان ما بين فوق وتحت، حتى ما سألناش عن جودة الأكل إلا قبل ما نطلب الحساب بحاجة بسيطة.
آخر حاجة قلنا نختم بها لعلنا نشبع، كانت Fried bananas with ice cream بـ 28 جنيه، واللي الشيف عملها بحجم الموزة كلها بدل ما يقطعها قطع صغيرة والعجينة تبقى رفيعة، هو عمل العكس حط حجم الموزة الكبير مع عجينة رفيعة بدل سميكة، فكانت قليلة للغاية وبرضه مافيهاش نكهة، والآيس كريم هو الحاجة الوحيدة اللي صبرتنا.
للأسف تجرتنا هناك ما كانتش سعيدة بالمرة، نتمنى أنهم يصلحوا الأخطاء دي وإلا هـ يفقدوا عدد أكبر من زبائنهم.
المطبخ الآسيوي وجد لنفسه مكانة متميزة عند القاهريين اللي بـ يحبوا الخروج والأكلات غير المعتادة، ما بقاش فيه مول كبير أو ساحة طعام مافيهاش مطعم أو اثنين بـ يقدم أكلات من الصين وتايلاند والهند وأحيانًا كوريا كمان، ناهيك عن السوشي اللي بقى منتشر زي محلات الكباب والكفتة، كان طبيعي أننا نبدأ نشوف مطاعم آسيوية بـ تفتح فروع جديدة وبـ تخرج بره نطاق المولات والفوود كورت، وكان آخرها فرع مطعم «الركن الآسيوي – Asian Corner» اللي فتح في ميدان الإسماعيلية في مصر الجديدة.
المطعم موجود خلف محل "السلام شوبنج سنتر" الشهير في الميدان، في شارع هادئ مش فيه محلات كثير، علشان كده هـ تلاقي لافتات دعاية إرشادية عن المكان في بداية الشارع من ناحية الميدان. دخلنا المطعم المكون من طابق واحد، مساحته متوسطة وأنيق جدًا، له واجهة زجاجية بـ تطل على الشارع، ومن الداخل ديكوراته مودرن باللون الخشبي الفاتح والإضاءة موزعة بشكل احترافي، والجدران مزينة بصور لبوذا وبعض الرسوم الآسيوية، وفيه قعدات متنوعة؛ ترابيزات وكنبات كبيرة وقعدة بار ظريفة، ومزيكا Chill Out حلوة في الخلفية، يعني الجو العام للمكان ممتاز ومختلف تمامًا طبعًا عن شكل فروع «الركن الآسيوي» الموجودة في سيتي ستارز وغيرها من المولات، والمنيو كمان شكله مختلف ومكوناته مختلفة، يعني الشيء الوحيد اللي بـ يثبت أن ده هو المكان نفسه هو الاسم واللوجو المشهور لـ Asian Corner.
المنيو داخل المطعم عبارة عن Chick List تعلم فيها على الأصناف اللي أنت عاوزها وترجعها للويتر، ومقسم لأطباق الدجاج واللحوم والكاليماري والجمبري والسمك، وصفحة ثانية للشوربة والمقبلات والسلاطات وأطباق الخضار والـ Sizzling أو المشويات على الجريل اللي بـ تتحضر أمامك، وفيه قائمة للنودلز والأرز والبط، وأخيرًا الحلويات والمشروبات. السوشي له قائمة منفصلة وتفاصيل كثير وما كانش جزء من تجربتنا في أول زيارة لنا للفرع ده، وقررنا نركز على المطبخ الآسيوي فقط ونشوف التطور اللي طرأ على المكان بعد افتتاح الفرع الكبير الشيك ده.
الأكل بدأ ينزل بعد حوالي 15 دقيقة من تحديد طلباتنا، وبدأنا بطبق مقبلات فيه 4 وحدات جمبري بالكنافة (39 جنيه) وهو طبق تايلاندي بالمناسبة، والكنافة بـ تبقى عبارة عن شعيرات مملحة بـ يتم لفها على وحدات الجمبري الكبيرة وبـ تُقلي في الزيت، وبـ تقدم مع صوص الثوم والكسبرة، طبق رائع لو بـ تحب تجرب الحاجات الغريبة، وأحسن افتتاحية لوجبة آسيوية أصيلة. بعدها بدأت تنزل الأطباق الرئيسية وهي الـ Yaki Tori أو الدجاج بصوص الترياكي (44 جنيه) البيف بالبطاطس الحارة (45 جنيه) وجربنا معاها النودلز بالخضار على الطريقة الصينية (20 جنيه) والأرز بالبيض والخضار وحبات الجمبري أو الـ Nasi gorng الأندونيسي الشهير (32 جنيه).
البيف بالبطاطس كان قطع اللحم فيه مقطعة شرائح صغيرة مع خلطة الفلفل الأخضر والبصل والكرنب وصوص الصويا وعليه مكعبات بطاطس مسلوقة، حار بدرجة متوسطة. الطعم ممتاز لكن اللحم كان محتاج تسوية زيادة شوية. الدجاج بصوص الترياكي عجبنا جدًا لكن ممكن ما يعجبش أي حد مش بـ يحب الحلو على الحادق، لأن صوص الترياكي هنا معمول بضمير لدرجة أنه يشبه "المفتقة" المصرية الأصيلة، فيه عسل وسمسم وصويا حلوة، لكن هي مكونات صوص الترياكي الياباني برضه. صدور الدجاج فيه مقطعة شرائح كبيرة وتسويتها جيدة والطعم رائع لو كنت من محبي الـ Sweet & Sour أو المطبخ الآسيوي عمومًا، والطبق ده تحديدًا معمول بحرفية عالية جدًا.
الـ Nasi goreng اللي معناه حرفيًا "الأرز المقلي" من أحسن الحاجات اللي ممكن تأكلها هنا، الطبق ينفع وجبة لوحده بسبب كمية الجمبري وقطع البيض المقلي والبسلة اللي فيه. النودلز بالخضروات طبق مناسب للنباتيين، فيه كمية معقولة من النودلز المخلوطة بالفلفل الملون والكرنب المسلوق، الملح بـ يبقى قليل في الأكل عمومًا علشان تضبطه حسب الرغبة. فيه أطباق بيف ودجاج بالماسالا الهندي والكاري وفيه تمبورا الجمبري الياباني والبط المحمر مع البان كيك. الحلويات الآسيوية كلها مقلية، موز وأناناس وآيس كريم مقلي وفيه قرع عسلي على الطريقة اليابانية، أسعار الحلو من 17 لـ 25 جنيه، وفيه مشروبات عادية باردة وساخنة بجانب الشاي الأخضر الصيني وشاي الياسمين (8 جنيه).
حبينا المكان وحبينا الكميات الكبيرة في الأطباق والخدمة المهذبة، لكن كان نفسنا يعملوا وجبات جاهزة فيها أرز وصنف أو أكثر لحوم زي ما تعودنا نشوفها في فروع الفوود كورت، أكيد ناس كثير هـ تبقى جاية بـ تدور على ده، وهـ يحتاروا لما يلاقوا كل صنف بـ يُقدم لوحده وبسعر أعلى من المعتاد.
Loading...